Sasampuning kadya punika wiyosipun, kula sampun anampèni dhawuhipun kangjêng tuwan residhèn, ngandikakakên dhawah dhatêng tiyang ing Têmbayat ingkang nate damêl banon jobin abrit, lajêng kula animbali Dêmang Sokadana ing Têmbayat, kula dhawahi damêl jobin abrit kathahipun 8.300. Mênggah aturipun sêndika, wondene dadosipun jobin wolung èwu tigang atus wau, lamènipun gangsal wulan inggalipun kawan wulan. Mênggah rêginipun satunggil nuwun kalih uwang, punika kapasrahakên wontên ing Têmbayat kimawon. Mênggah pambêktanipun lumêbêt ing nagari Surakarta, kasumanggakakên ing nagari, wondene ing sapunika pun Dêmang Sokadana wau nuwun kêncèngan sêpalih, kalihdene sapunika têksih gadhah banon jobin lami ingkang sampun matêng wontên dhusun [dhusu...]